**האם חזבאללה וחמאס ינסו שוב לקרוע את קורי העכביש?**

**Perspective for BESA by Dr. Netanel Flamer**

בחודשים האחרונים מתקיים במערכת הפוליטית ובחברה האזרחית בישראל ויכוח חוקתי ופוליטי נוקב, אשר הטריגר לו היא הרפורמה במערכת המשפט שמובלת על ידי הקואליציה. הדי המשבר הפנימי הזה, שמתקיים לכאורה בתוך מדינת ישראל, נישאים מטבע הדברים אף אל מחוצה לה. בעידן המידע והגלובליזציה המידע זורם בזמן אמת לכל עבר ומאפשר לכל מי שיש לו עניין בישראל מכל סיבה להתעדכן ולצרוך את פרטי המשבר, לרבות מידע ויזואלי כגון עימותים ברחובות בין מפגינים לשוטרים, עימותים בדיוני הכנסת והועדות שלה וכמובן ההתנצחויות הבלתי פוסקות של נבחרי הציבור ושל הציבור עצמו ברשתות החברתיות.

בתוך כך, גם עיניהם של אויביה של ישראל, ובתוכם חזבאללה וחמאס, נשואות לאירועים בישראל. כבר מראשיתן שתי התנועות הבינו את הפוטנציאל שטמון במעקב הדוק אחר התקשורת הישראלית. העובדה שבישראל מתקיימת עיתונות פתוחה המבוססת על עקרונות של חופש ביטוי וזכות הציבור לדעת, פתחה בפניהן צוהר למידע רב וערכי עבורן. היות המידע הגלוי הזה זמין וזול, אפשר להן כשחקנים לא מדינתיים להשלים פערי מידע אשר בדרכים אחרות הם לא היו משיגים.

עם זאת, המידע הגלוי שימש לאורך השנים כחרב פיפיות עבור חזבאללה וחמאס. הוא הפך להיות, במידה רבה מאילוץ בשל היעדר מקורות אחרים, להיות צינור המידע המרכזי שעל בסיסו ניתחו חזבאללה וחמאס את המצב בישראל והעריכו את מצבה, בין היתר בסוגיית רוח הלחימה בציבור הישראלי ואת הנכונות בקרב ההנהגה הישראלית לצאת למערכות צבאיות רחבות היקף ולהגיב בעוצמה לפעילות טרור שיבצעו הארגונים הללו. לאור כך, מטרת מאמר זה היא להצביע על האפשרות שגם הפעם יזהו חזבאללה ו/או חמאס את המשבר בישראל כהזדמנות עבורם לפעול כנגדה.

**מיסקונספציה של חזבאללה וחמאס ביחס לתגובה הישראלית**

בהיסטוריה של הקונפליקט בין ישראל לבין חזבאללה ובחמאס, היו מספר אירועים בהם תפיסה שגויה והערכת מצב שגויה הביאו את חזבאללה וחמאס לקבל החלטות שגויות שהביאו לתוצאה הרת אסון מבחינתן.

במקרה של חזבאללה, במהלך שנות הלחימה ברצועת הביטחון, חזבאללה עקב מקרוב אחרי השיח בישראל סביב שהות צה"ל וצד"ל ברצועת הביטחון לאור מחיר הדמים שהלחימה גבתה מקרב חיילי צה"ל. המאבק הציבורי בישראל זוהה על ידי חזבאללה כסממנים לחולשה ולשבירה, והוא קיבל מהם רוח גבית להמשך הפעילות שלו מול צה"ל. העובדה שבמאי 2000 ישראל נסוגה מרצועת הביטחון, וכן אופן שבו הנסיגה בוצעה - בצורה חפוזה שהצטיירה במידה רבה כמעין "בריחה", היתה הוכחה ניצחת, בראיית חזבאללה, לתפיסה שגיבש במהלך השנים. תפיסה זו קיבלה את ביטויה המפורסם על ידי מנהיג חזבאללה, חסן נצראללה.

On May 26 2000, Hassan Nasrallah, Hezbollah’s Secretary General, delivered a famous speech in which he declared: 'This Israel, that owns nuclear weapons and the strongest air force in this region, is more fragile than a spider web.'

תפיסת "קורי העכביש" ביחס לישראל נהייתה מאז שם קוד לפער שבין יכולותיה הצביאות לבין רוח הלחימה שלה. היא קיבלה אישוש נוסף עת תגובתה של ישראל לחטיפת שלושה חיילים על הגבול על ידי חזבאללה, חודשים בודדים אחרי הנסיגה, הייתה רפה.

באופן זה, הערכתו של חזבאללה היתה כי תגובתה של ישראל לחטיפה נוספת של חיילים בשנים 2006-2005 תהיה דומה. לאחר מספר ניסיונות להוציא מן הכח אל הפועל חטיפה שכזו שלא צלחו, ב-12 ביולי 2006 תקף חזבאללה סיור של צה"ל לאורך גדר המערכת, הרג מספר חיילים וחטף שניים מהם. כפועל יוצא, יצאה ישראל למלחמת לבנון השנייה, אשר על אף כשלים רבים שהתגלו במהלכה – עצתה הגיעה בהפתעה לחזבאללה. נצראללה אף התבטא בפומבי שאם היה יודע שתגובתה של ישראל תהיה כפי שהיתה – היה נמנע מהפעולה. יש שטוענים, כנראה במידה של צדק, כי ההרתעה שנוצרה מעצמת התגובה של ישראל נותנת את אותותיה עד היום.

בשלהי שנת 2008, ניצב חמאס במצב דומה. לאחר מספר חודשים של הסלמה בגזרת רצועת עזה, בעקבות פעילות לסיכול מנהרת טרור של הארגון, העריך הארגון כי ישראל תימנע מביצוע פעולה רחבת היקף ברצועת עזה. חרף מסרים אחרים שקיבל, בחמאס סברו כי הבחירות הקרובות בישראל יהוו גורם מרסן שימנע מהממשלה לצאת למבצע נרחב. היותו של החייל החטוף גלעד שליט עדיין בשבי חמאס היתה, לדידם, שיקול מכריע בבואם להעריך כי ישראל לא תצא למבצע נרחב שיעמיד את שלומו של שליט בסכנה. העובדה כי בשנים 2008-2007 היו מספר אירועים שלאחריהם נשבו "רוחות מלחמה" בישראל אשר לא התפתחו לכדי מבצע נרחב, היוותה אף היא ראיה תומכת לכך שגם הפעם התגובה לא תהיה חריגה. גם הניסיון הישראלי הרע ממלחמת לבנון השנייה וצפי להיעדר תמיכה בינלאומית במבצע, שיגרמו לישראל להסס מלהיכנס למבצע וכן החשש שיוחס לישראל מלפתוח במבצע רחב היקף לאור הסכנה שהיא תיגרר לעימות במספר חזיתות לאור הסלמה אפשרית בלבנון ובאזור יהודה ושומרון תמכו, כפי הנראה, בהערכה זו של חמאס. תכנית הונאה ישראלית, שביקשה לשדר "עסקים כרגיל" באמצעות מסרים בתקשורת הגלויה, סייעה אף היא ליצירת ההפתעה.

חמאס הופתע. בעת התקיפה, בכירי חמאס היו במשרדיהם (בניגוד לנוהל לפיו מפקדות ומשרדים מפונים בעת חשש לתקיפה ישראלית), לרבות אסמאעיל הניה שהיה בלשכתו. מתחם הסראיא, שבו נמצאים משרדי הממשלה של חמאס, היה מאויש. העדות הברורה ביותר היא טקס סיום קורס קציני משטרה שנערך בעת התקיפה במגרש מסדרים בלב העיר עזה. המסדר הותקף ונהרגו בו כתשעים אנשי חמאס, לרבות מפקד המשטרה.

**המעקב אחר הנעשה בישראל בימים אלו וזיהוי חולשה בצד הישראלי על ידי חזבאללה וחמאס**

גם בימים אלו, עוקבות חזבאללה וחמאס מקרוב אחרי הנעשה בישראל באמצעות התקשורת הגלויה. כל התקדמות ברפורמה המשפטית, לצד צעדי המחאה כנגדה בקרב חלקים בחברה מסוקרים באופן דקדקני. כל התבטאות של מי מצדדי המתרס מתורגמת וזוכה לבולטות גדולה, תוך דגש על התבטאויות שמעידות על שסעים וקרעים בחברה הישראלית.

כך, לדוגמה, באינפוגרפיקה שהופקה ב-13 במרץ 2023 על ידי *אלעהד*, אתר המזוהה עם חזבאללה, מצוטטים בכירים ישראליים המבטאים את המאבק בחברה הישראלית וסממנים המעידים על אותם "קורי עביש", כפי שמופיע בכותרת האינפוגרף.

בין היתר, שר הביטחון יואב גלנט מצוטט כמי שאומר ש"הקריאה לסרבנות היא פגיעה בביטחון ישראל", השר לביטחון הפנים לשעבר, עומר בר לב, מכריז כי "סרבנות שירות במילואים תגיע במקרה שתאושר המהפכה המשפטית". מצוטטים דבריו של ראש השב"כ לשעבר, יובל דיסקין, כי "נגיע למלחמת אחים בתוך שבועות" וכן מצוטט דיווח לפיו קצינים במילואים ביחידה 8200 מזהירים מפני חשש אמיתי לביטחונה של ישראל.[[1]](#footnote-1)

דברים אלו קיבלו את ביטויים אף בראיון של סמזכ"ל חזבאללה, נעים קאסם, לאתר *אלאח'באר* ב-23 בפברואר 2023 שבו הוא מציין, בין היתר, כי נאום "קורי העכביש" של נצראללה משנת 2000 מוכיח את עצמו באופן יום יומי בתקופה זו על רקע מה שנעשה בישראל כעת. לדידו, המשברים בישראל מצטברים והם עלולים להתפוצץ.[[2]](#footnote-2)

באופן דומה, סוכנות הידיעות Shaeb מרצועת עזה, המזוהה עם חמאס, פרסמה ב-2 במרץ 2023 כתבה שתוהה בכותרתה – "האם צה"ל יתפרק בעקבות רפורמות נתניהו?" הכתבה מפרטת, בין היתר, על הצהרות על סרבנות לשירות מילואים בעקבות השלמת החקיקה בנושא המשפטי של יחידות שונות בצה"ל, לרבות חיל האוויר, מערך המבצעים המיוחדים ועוד. בכתבה אף מובאים אזהרות מישראל לפיהן מחלוקות ופילוגים בצבא המילואים יחלישו את כוחו של צה"ל, שיכולתו לפעול בצורה אפקטיבית במלחמה תלויה באוכלוסיה זו. המאמר קורא הפלסטינים להתאחד כעת כדי לנצל את המשבר הישראלי על מנת להשיג הישגים עבור ההתנגדות הפלסטינית ושחרור פלסטין.[[3]](#footnote-3)

**האם חזבאללה וחמאס ישגו פעם נוספת?**

המעקב המדוקדק אחר אירועי הליכי החקיקה במסגרת הרפורמה המשפטית בישראל, המחאה החברתית כנגדה, והוויכוחים בתוף החברה הישראלית באשר לה מציירים עבור חזבאללה וחמאס תמונה שמסקנתה אחת: ישראל מצויה בנקודת חולשה פנימית. ההסטוריה מלמדת שחולשה מעין זו היתה בסיס להערכת מצב שגויה עבור חזבאללה וחמאס לפיה אותה חולשה פנימית המזוהה על ידן היא הזדמנות לתקוף את ישראל מתוך הנחה שהחולשה הפנימית תקרין על חולשה צבאית.

העת הנוכחית מהווה זרז אפשרי למימוש האפשרות הזו. בהקשר הפלסטיני, הרי שהזירה גם לא רגועה ומתאפיינת בפיגוע טרור שמתרחשים בתדירות גבוהה, חלקם קטלניים, ולעומתם פעילות אינטנסיבית של כוחות הביטחון הישראליים הן כדי לסכל פעולות שכאלו מבעוד מועד והן כדי להביא למעצרם של האחראים לפעולות שבוצעו. המוטיבציה לבצע פיגועים בחודש הרמצ'אן המתקרב, אשר יתחיל ב-23 במרץ, על רוחות המלחמה המאפיינות אותו בזירה זו, עלולה להיות מועצמת על רקע זיהוי החולשה בישראל.

גם בהקשר של חזבאללה זו היא עת מורכבת. המצב הכלכלי הקשה בלבנון והמשב הפוליטי במדינה עלולים להביא את חזבאללה, אשר גם כך "צבר חשבון" עם ישראל על רקע פגיעות באנשיו בשנים האחרונות, לפעול אל מול יעדים ישראליים. האיראנים, אשר גם הם עוקבים מקרוב על הנעשה בחברה הישראלית, עלולים לקבל "רוח גבית" מזיהוי החולשה הישראלית על ידם לביצוע פעולות כגד ישראל, אם באופן ישיר ואם באמצעות חזבאללה, בכדי להסית את הקשב מהתקדמותם אל עבר יכולת גרעינית.

משגי העבר מלמדים כי על חזבאללה וחמאס להיזהר שבעתיים לדבוק בגישה זו. היותן ניזונות מהתקשורת הגלויה הישראלית כמעט באופן בלעדי בבואן לנתח את החברה הישראלית והמערכת הפוליטית בישראל בכלל, וכנגזרת מכך את הערכת המצב האסטרטגית שלהן באשר לאפשרות תקיפה ישראלית, אם יזומה ואם כתגובה לפעולת טרור מצידן, היתה בעוכרן מספר פעמים בעבר. המציאות בישראל מורכבת הרבה יותר מזו שמצטיירת בתקשורת ההמונים, שמטבע הדברים מציגה את הקצוות ומשקפת את מה שמייצר כותרות ומושך רייטינג. כפי שהיה בעבר, גם כעת, על אף האתגר הגדול שהחברה הישראלית חווה – עלולות חזבאללה וחמאס לגלות שקורי עכביש הם אמנם נראים קלים ודקיקים, אך חוזקם היחסי גדול מאד.

1. <https://www.alahednews.com.lb/article.php?id=51346&cid=114> [↑](#footnote-ref-1)
2. <https://www.al-akhbar.com/Politics/357280/%D9%86%D8%B9%D9%8A%D9%85-%D9%82%D8%A7%D8%B3%D9%85-%D9%82%D8%B7%D8%B9%D8%A7-%D9%84%D8%B3%D9%86%D8%A7-%D9%85%D8%B9-%D8%A7%D9%84%D8%AA%D9%85%D8%AF%D9%8A%D8%AF-%D9%84%D8%B3%D9%84%D8%A7%D9%85> [↑](#footnote-ref-2)
3. <https://shehabnews.com/post/118604/%D8%AE%D8%A7%D8%B5-%D9%87%D9%84-%D9%8A%D8%AA%D9%81%D9%83%D9%83-%D8%A7%D9%84%D8%AC%D9%8A%D8%B4-%D8%A7%D9%84%D8%A5%D8%B3%D8%B1%D8%A7%D8%A6%D9%8A%D9%84%D9%8A-%D8%A8%D8%B9%D8%AF-%D8%A5%D8%B5%D9%84%D8%A7%D8%AD%D8%A7%D8%AA-%D9%86%D8%AA%D9%86%D9%8A%D8%A7%D9%87%D9%88> [↑](#footnote-ref-3)